उज्जैन में श्रद्धालु बाल-बाल बचे; राजस्थान में आंधी से मोबाइल टावर गिरा
Weather Forecast State-Wise Weather Conditions Latest News Update  बेमौसम बारिश और आंधी के चलते 17 साल बाद नौतपा में ऐसी नौबत आई है जब शुरुआत में लगातार तीन दिन पारा 40 डिग्री से नीचे रहा।
मध्यप्रदेश के उज्जैन में रविवार को तेज आंधी के कारण महाकाल लोक की मूर्तियां गिर गईं। सप्तऋषियों की 6 मूर्तियां गिर कर खंडित हुईं। प्रधानमंत्री नरेंद्र मोदी ने 11 अक्टूबर 2022 को उज्जैन में विश्व प्रसिद्ध ज्योतिर्लिंग महाकालेश्वर मंदिर में महाकाल लोक का लोकार्पण किया था। 10 से 25 फीट ऊंची ये मूर्तियां लाल पत्थर और फाइबर रेनफोर्स प्लास्टिक से बनी हैं।
इन पर गुजरात की एमपी बाबरिया फर्म से जुड़े गुजरात, ओडिशा और राजस्थान के कलाकारों ने कारीगरी की है। क्रेन की मदद से मूर्तियों को दोबारा लगवाया जाएगा। फिलहाल मूर्तियों को फिर से लगाने के लिए महाकाल लोक को बंद किया गया है।
उज्जैन में ही श्री सांदीपनि आश्रम के सामने आंधी से पेड़ उखड़कर गिर पड़ा। हादसे में कई श्रद्धालु बाल-बाल बचे।
कलेक्टर कुमार पुरषोत्तम का कहना है कि बहुत तेज आंधी आने के कारण मूर्तियां पेडस्टल से नीचे गिरी हैं। इन मूर्तियों की लाइफ 10 साल है। पत्थर की मूर्तियां बनने में समय लगेगा। फिलहाल कंपनी को ही इनका रखरखाव करना है। घटना के लिए जिम्मेदारी तय कर एक्शन लिया जाएगा।
महाकाल लोक का पहला फेज 793 करोड़ में बना
महाकाल लोक का अभी पहले फेज का काम पूरा हुआ है। इस पर करीब 793 करोड़ रुपए खर्च हुए हैं। इसके दूसरे फेज का काम अभी शुरू नहीं हुआ है।
मध्यप्रदेश के कई जिलों में आंधी-बारिश
मध्यप्रदेश में आज से एक और वेस्टर्न डिस्टर्बेंस (पश्चिमी विक्षोभ) एक्टिव हो गया है। इससे भोपाल, ग्वालियर समेत प्रदेश के कई जिलों में बारिश होगी। भोपाल में रविवार को बादल छाए रहे। सागर, छतरपुर, दमोह, पन्ना, टीकमगढ़ और निवाड़ी में ओले गिर सकते हैं। प्रदेश के कई जिलों में हवा-आंधी की स्पीड 70Km प्रतिघंटा तक रह सकती है। पढ़ें पूरी खबर...
राजस्थान के नागौर में मोबाइल टावर गिरा, बीकानेर में 87KMPH की रफ्तार से चली आंधी, डूंगरपुर में एक की मौत
राजस्थान के​​​​​​ जयपुर, भरतपुर, अजमेर संभाग के जिलों में शनिवार देर रात 2 बजे, फिर रविवार सुबह बारिश हुई। जैसलमेर के रामदेवरा में दोपहर 1 बजे तेज बारिश के साथ ओले गिरे। नागौर में तेज आंधी से मोबाइल टावर 6 सेकेंड में गिर गया। आंधी के कारण पुष्कर की सावित्री माता मंदिर के रोप वे पर लोग फंसे हुए हैं। वहीं, डूंगरपुर में मकान गिरने से एक की मौत हो गई।
जयपुर मौसम केन्द्र के ऑटोमैटिक वेदर सिस्टम के अनुसार बीकानेर में करीब 87KM/H की रफ्तार से आंधी चली। धौलपुर में करंट की चपेट में आने से दो तेंदुओं की मौत हो गई। पढ़ें पूरी खबर...
आंध्र प्रदेश में तेज आंधी-बारिश, TDP के महानडू कार्यक्रम में बाधा 
आंध्र प्रदेश में रविवार को तेज आंधी के साथ बारिश हुई। इससे राजामहेंद्रवरम के बाहरी इलाके के वेमागिरी में तेलुगू देशम पार्टी (TDP) के महानडू कार्यक्रम में बाधा डाली। लोगों को बचने के लिए इधर-उधर भागना पड़ा
अगले 24 घंटों के दौरान पूर्वी राज्यों में बारिश
IMD ने पूर्वोत्तर भारत में बारिश की भी भविष्यवाणी की है। अगले 24 घंटों के दौरान असम, मेघालय, मिजोरम और त्रिपुरा में तेज हवाओं के साथ बारिश होने की संभावना है और उसके बाद इसमें कमी आएगी।
हरियाणा के अधिकतर जिलों में तेज आंधी के साथ बारिश
शनिवार को हरियाणा के अधिकतर जिलों में तेज आंधी के साथ बारिश हुई। 24 घंटे में औसतन 11.5 मिमी. बारिश दर्ज की गई, जो सामान्य से अधिक है। इस दौरान 0.60 मिमी. बारिश सामान्य मानी जाती है। दिन का तापमान सामान्य से 7.9° कम रहा। हालांकि, आंधी से 11 जिलों में 2947 पेड़ और 2100 बिजली के खंभे गिर गए। हरियाणा में मई में अब तक 37.5 मिमी. बारिश हो चुकी है, जो सामान्य से 138% ज्यादा है। इस अवधि में 15.8 मिमी. बारिश सामान्य होती है।
हिमाचल में पारा सामान्य से 5 डिग्री, हरियाणा में 8 डिग्री कम
मंडी जिला के पधर उपमंडल में शुक्रवार देर रात को हुई भारी ओलावृष्टि और तेज तूफान से चौहारघाटी के किसानों-बागवानों की नकदी फसलों के साथ-साथ फलदार पौधों को खासा नुकसान पहुंचा। मौसम विभाग के अनुसार प्रदेश का तापमान अभी भी सामान्य से 5 डिग्री कम चल रहा है। वहीं हरियाणा में दिन का औसतन तापमान एक डिग्री की गिरावट के साथ सामान्य से 7.9 डिग्री कम हो गया। यह भिवानी में 30.2 और सोनीपत में 30.8° पर आ गया। यह अम्बाला में सबसे ज्यादा 34.4 डिग्री दर्ज किया गया।
मौसम से जुड़ी ये खबर भी पढ़ें...
धुल गई गर्मी...:पंजाब व हरियाणा में पारा 9 डिग्री तक गिरा, तपिश से राहत, 24 घंटे में 3.3 एमएम बारिश दर्ज
हिमाचल, पंजाब और हरियाणा में हुई बारिश से तापमान में करीब 9 डिग्री तक की गिरावट आ गई है। हिमाचल में बारिश से जनजीवन प्रभावित हो रहा है। बीते 24 घंटे के दौरान यहां हुई बारिश से 9 सड़कें यातायात की आवाजाही के लिए बंद हैं। पढ़ें पूरी खबर...